
Arif Qurbanî
(Wergerandina ji Soranî bo Kurmancî: Roşan Lezgîn)

Pêşkêş e:

Şêx Husênê Şêx Kake Hemeyê Hezarkanî

Di keledema enfalê de ew û bi tevî duwanzdeh endamên malbata wî wek bi hezaran jin û zarok û kal û pîrên Kurdistanê ji gundê xwe hatin berhevkirin û bindestkirin. 
Li dû bindestketina vî peyayê navdarê Germiyanî yê dîn û civatê, beşek ji xizm û dost û nasên wî destê xwe digihênin Ized Durî û tika jê dikin ku ew ji bo serbestberdana Şêx Husên hewl bide xwe. Izet Durî jî di temenê xwe de yekem car curet dike û teklîf li Sedam Husên dike ku vî xweşmêrî azad bike.
Li ser teklîfa Ized Durî, Sedam telgirafekê dişîne Feyleqî-Yek(1), ku serokatiya meşandina enfalê dikir ku Şêx Husên azad bikin.

Dema ku telgirafa Sedam digihê ber destê fermandarê Feyleqî-Yek hingê hemûyê enfaliyan şandibûne Qoretû ku ew der kampa komkirinê bû û bidestketiyên Kelar û Kifrî û Necul û beşek ji gundên Germiyanê tê de bûn.

Qaîd-Feyleq(2) bi xwe diçe Qoretû. Ji nav wan hezaran kesî Şêx Husên dide anîn. Wî tînin ber fermandarê Feyleqê û jê re dibêje, “Tu li ser fermana Serokê Fermandaran(3) azad î. Jin û zarokên xwe bihêle û here. Her çi çêbûbe, pê xweş be…”

Şêx Husên ji fermandarê Feyleqî-Yek re dibêje, “Hûnê çi bikin ji vî qewm û qîlî? Ji we welê ye ku ew hîcz in?!...” Û dibêje, “Min jî navê ku ez azad bim!”

Qaîd-Feyleq jê re dibêje, “Seyîdel-Reîs(3) emir kiriye ku dibêje, azad bikin.” Hingê Şêx jê re dibêje, “Sedam emir daye we. Ê min, ez emr didime xwe ku min navê ji xizm û kesûkar û ji xelkê Germiyanê veqetim!”

Şêx Husên razî nabe ku wî azad bikin. Ew û duwanzdeh endamên malbata wî û bi tevî germiyaniyên din hatin enfalkirin.
***
Um-Rêan: Gundek 10 km. ji navçeya Hey a wîlayeta Kut dûr e. Ew gund e ku Ebdul Hesen Muhan Murad li wir ji dayik bûye.

Topzawa: Gundekî mezin ê Kurdistanê ye. 11 km. di aliyê rojavayê de ji Kerkûkê dûr e, ku di enfalê de serokê enfalê wek kampa komkirinê bikar dianî: Li wir enfaliyan ji hev cihê dikirin da ku beş bi beş wan bişînin nediyariyan!... Û heman ew şûn e ku jimareyek ji ciwane-enfaliyên me têde hatibûn gulebarankirin û her li wir hatibûn binaxkirin, ku wek ji şahidiya Ebdul Hesen Muhan Murad jî ev yek derkete holê.
***

DESTPÊK

Me berê ewqas behsa enfalê kiriye ku kêm-zêde bi karîn û îmkan û xebatên çêbûne hin tişt hatin hesabê; me bajarên enfalê derxistin rû. Projeyeke min a kitêbeke li ser enfalê, tomarkirina bûyera enfalê ya ji devê enfaliyan ku wê ji çar bergan (cild) pêk bihata hebû. Sê bergên wê ji devê qurbaniyên ku ew bi xwe ketibûn ber enfalê û bi awayekî rêkxistinî wan dabûn ser riya mirinê bûya. Ez li pey ketibûm û min ew tomar kiribûn. Min berga çarem hişt piştî rûxandina Sedam, ku vê bergê jî terxan bikim ji bo piştperdeya enfalê. Min hewl dida xwe ku berga çarem ji devê kiryarên (celad) enfalê be, ez wan bi xwe bibînim ku tevlî her sê bergên ku ji devê şayethalekên (şahidên) enfalê bûn ku min tomar kiribû, bikim. Yanî ji devê wan ên ku destên wan di enfalê de bûne û ew bi xwe beşdariya  proseya enfalê kirine… Li ser vê yekê, wek projeyek ji xebatên min ên paşerojê, min ji xwe re bernameyek jî amade kiribû û min vê yekê li ber guhê heval û dostên xwe jî xistibû. Ji vê hindê, li dû destpêkirina piroseya azadiya Iraqê, ango piştî ku tac û text û rejîm û bi tevlî Sedam ve bi xwe wêran bûn, ez ketim hewldanan ji bo destpêkirina vê projeyê. 
Ez spasiya wan ezîzan jî dikim ku ji her cihê ku zanînek bi dest dixistin her ez pê agahdar dikirim, ku ev metna ku niha li ber destê we ye, berhemek ji vê xebatê ye.

Gerçî niha jî nizanim û min ne pirsiye jî, bê hela vî zilamî çawa xwe gihandiye, yan jî kê wî biriye ber birêz Dr. Berhem Salih, ku wê demê serokê Hikumeta Herêma Kurdistanê bû. Belam, ez bi riya wî pê agahdar bûm ku kesek bi navê xwe Ebdul Hesen Muhan Murad heye ku di serdema enfalê de li Emniy Xas(4) xebitiye; di enfalê de bi Elî Hesen Mecîd re wî bi destê xwe çal bo enfaliyan vedaye û xweliyê kiriye ser wan ku niha jî amade ye ku li Dadgeha Navnetewî (Mehkemeya Navdewletî) şahidiyê bike ku ev yek, ji bo kurdan gelek girîng e. Gerçî, enfal ne ew karesat e ku bête veşartin jî, lêbelê şahidiya erbekî ku li ser Emnîy Xas bûye, ji bo qezaya enfalê gelek pêwîst û girîng e. Her wiha di rojekê ku du hefte bi ser hilweşîna rejîma Baas ketibû de, bi şev biraderê rojnamenûs Stran Ebdullah ji min re telefonek kir û got, “Li benda min be, ez tême bal te û em ê bi hev re herin Kerkûkê. Karekî girîng heye, ez ê sibehê ji te re behs bikim.”

Roja dinê li Çemçemalê ku ez li benda wan bûm, min dît Stran Ebdullah û Rawêjkarî Yasay Encumenî Wezîran Ebdul Basit hatin. Em bi hev re bi otomobîla wan ji bo çûna Kerkûkê bi rê ketin. Di rê de Stran Ebdullah got, “Doktor Berhem Salih ji bo pêdeçûna rastî û dirustiya vê meseleyê lijneyek pêk aniye; ji hêlekê ve ji bo lêkolînê û ji hêla din jî ji bo pêdeçûn û tomarkirina zanînan. Û temiya wî jî ev e, ku divê ev xebat gelek bi nihênî (veşarî) bimeşe. Ji hêlekê ve, ji bo parastina canê şahidan ku li dadgeha navnetewî li pêş çavên raya giştî û dinê, bi taybet Cîhana Erebî, rastî derkevin holê. Ji hêlekê ve jî, tirs ev e, ku ger ev mesele bêwext belav bibe dê bi zûyî meriv û kesûkar û paşmayên enfaliyan bo gorrên komelî yên enfaliyên xwe hewl bidin û ew zanyarî û delîl wê di tewşê de herin!… Ji bo van tiştan divê ku ev kar gelek bi nihênî bi encam be.” Em wek lijneyek, Rawêjkarî Lijney Encumanî Wezîran Ebdul Basit, Birêvebêrî Giştiy Pêwendî û Ragihandinî Encumenî Wezîran Stran Ebdullah û ez (Arif Qurbanî) di wê rojê de me dest bi xebatê kir. Li Muzexaneya Methef ya Kekûkê me Ebdul Hesen Muhan Murad dît ku zilamekî reşetahl bû; çefiyeke sor li serî pêçayî û ji sîmaya xwe diyar bû ku ereb e.
Di odeyeke piçûk (3x4 m.) de me pê re hevpeyvin çêkir. Ji bilî wê lijneya me ya ji sê-kesî, ji Asayişa Silêmanî Westa Husên jî bi me re bû. Ez têgihaştim ku ev zilam erebekî enfalçî ye û bi riyekê xwe gihandiye serokê hikumetê. Zêdetirî du-sê saetan em li wir rûniştin û dû re em çûn ew şûna ku 15 sal berê di şeveke meha Adarê de vî zilamî xwişk û birayên me bi ekzkavatorê (hefarek, kepçe) li wir kirine bin axê. 

Li dû cihnîşandanê em vegeriyan ku sibehê dîsa em bi hev re bi ekzkavatorekê herin wir û bila ew dîsa derkeve ser da ku wêneyekî wî bigirim, bê hela wî çawa çal vedane û axê bera nav çalan daye. Ev yek seyr bû, ji ber ku min biryar dabû ku ez ê di wexteke guncaw de van tiştan binivîsim. Tiştê dixuya ev bû ku zilam gelekî bi hêsanî çû ser ekzkavatorê û çal veda. Ji min re qenaet çêbûbû ku ew enfalçî ye, lê min bawer nedikir ku wê ev zilam bikarîbe li xwe bide xwarin,  cendekên wan jin û zarokan yek bi yek bîne ber çavên xwe û rûyê wî bigire ku ciyê laşan nîşan bide. Lêbelê ew fikara min wisa derneket! Ji vê yekê min wê rojê gurzek beng xwar, ne ji ber xwe ji ber neteweya xwe!!...
Pênc rojan em bi sê ekzkavatoran li wir xerîk bûn. Lê me hemûyan di nav xwe de biryar da ku divê em van hokariyan belav nekin, herçendî gelek jê bi kamerayên vîdeo hatibin tomarkirin jî. Kamerayek bi min re jî hebû û min bi xwe jî pê dîmen girtin lê ev şeref bû pahra birayên wênegir Hana Qasim, Teha Letîf û Heme Elî jî ku ew jî tevlî xebatên grûba me bûbûn. Du car jî rojnamenûs û ragihandêrên çapemeniyê hatin wî cihê ku enfaliyên me têde hatibûn binaxkirin ku ji wana yek jê biyanî bû û yek jî televîzyoneke Kurdî bû. Me destûr da wan jî ku dîmen û wêneyan bigirin lê bila belav nekin. Em pê kêfxweş in ku wan wek îltîzameke exlaqî ya pîşeya me dîmen û wêneyên ku girtibûn û çavdêriyên xwe belav nekirin. Mebesta me ev bû ku me hîs dikir ji bo berjewendiyên bala yên neteweya me divê ku ev kar bi şêweyek bimeşe ta wexta xwe bê, hîn wê demê bila rabigihênin dinyayê û bila ev bang belav bibe. Bellam ciyê dax e!......................

Wiha di vê naçariyê de ez van dîdar û çavdêriyan belav dikim ku di sê daniştin û hevdîtinan de pêk hatibûn ku ev berhem jê çêbûye… 
***

* Ger di serî de tu navê xwe bibêjî?

- Navê min Ebul Hesen Muhan Murad e.
* Tu di kîjan salê de hatî dinê?

- Sala 1961

* Li ku?

- Parêzgay (wîlayet) Kut.

* Mebesta te ji Parêzgay Kut, nav bajar e?

- Nexêr, li gundê Um-Rêanê, ya li nêzîkî navçeya Hey ku bi ser wîlayeta Kutê ye. Li wir hatime dinê.

* Gundê we çi qasî ji navçeya Hey dûr e?

- Nêzîkî 10 km.

* Bavê te çi karî dikir?

- Bavê min cotyar bû… Bi xwedîkirina pez û çandiniyê re mijûl bû.

* Xwende ye?

- Ez?

* Na, bavê te.

- Nexêr.

* Wan te şand an te bi xwe bîr pê bir ku tu vî karî bikî, rewşa mala we çawa bû?
-Jiyaneke me ya asayî (normal) hebû.

* Hûn çend serî bûn li malbatê?

-Em du bira, çar xwişk, dê û bavê min jî hemû heşt serî bûn.

* Li gundê we mekteb hebû?

-Belê.

* Tu çûyî ber xwendinê?

- Belê.

* Ew bira û xişkên te?

- Nexêr, wan nexwend.

* Çima?

-Li gund milkê me hebû, em xerîkî karê cotyarî û xwedîkirina pez bûn… Ger li gundan debara mirov li ser xwedîkirina heywan be, hingê zarok ji neçarî li pey ajal û li nav zeviyan bi çandin û çinîna dexl û dan ve bikevin, ew kar pêştir in ji çûna mektebê!
* Êy, çawan te şandine ber xwendinê?

- Ez nizanim. Bavê min viya kiriye. Ez zarok bûm, min xwe nas kir û bi xwe hesiyam ku ez va me li mektebê… Xuya bû ku xwişk û birayê min jî ji mektebê (Dibistan, Qutabxane) hez kirine lê bavê min ew neşandine. Ji vê yekê ew berpirsiyar e, ne ku ez! Ya min jî, ez bi hezkirina xwe çûme? Xuya bû ku min ji xwendinê hez dikir.
* Li gundê we bi tenê mekteba sereta hebû yan a navîn jî?

- Na, bi tenê heta sê sinifên sereta tê de hebû, navîna çi!

* Yanî, xwendina te heta sinifa sisêyan e?

- Nexêr. Piştî ku min sê sinifên sereta li gundê xwe Um-Rêanê temam kir, ez çûm qezaya Hey û min li wir şeşên sereta jî qedandin. Dû re, min sê sinifên navîn (Lîse) jî li Heyê xwendin. Lêbelê, êdî min dewam nekir, min nikarîbû bixwînim. Lewre, ez diçûm û dihatim, mesrefa min çêdibû. Xwendin zehmet bû. Dema ez mezûn bûm, êdî taqeta min ji xwendinê re nema, hingê min biryar da ku êdî ji xwe re karekî bibînim da ku debara xwe pê bikim…

* Êy, te çi kar dît ku tu debara xwe pê bikî?

- Li Dayreya Cinsiye w Seferî bûm polîs.

* Kengî bû?

- Li roja 30. 03. 1978 ku yekem roja damezirîna wir e û min jî di heman rojê de dest bi kar kiriye.

* Li ku derê?

- Va, ez nabêjim Dayreya Cinsiye w Seferî?!

* Mebesta min ciyê dayreyê ye… Li navçeya Hey an li cihekî dî?

- Li Parêzgay Kut.

* Mehaneya te çiqas bû ku te debara xwe pê dikir?

- Mehaneya min 53 dînar bû.

* Ê, piştî wê ku te debara xwe pê dikir?

- Çar mehan li Kut mam, dû re tayina min derkete Birêvebirtiya Giştî ya Dayreya Cinsiye w Seferî ya li paytext Bexdayê…
* Bibexşîne. Min diviyabû ku pêşî vê pirsê kiribûya, ji sala jidayikbûna te ku tu dibêjî, 1961 e, ta sala despêkirina te ya polisiyê ku 1978 e, wê demê temenê te hîn nebûye 18 sal. Te temenê xwe mezin kir, yan? Temenê te jêrî 18an bûye, çawan te girtin karê polîsiyê?
- Tehsîla min hebû. Wê demê kesên xwende herçendî temenê wan hûr an jî gir bûya, ji bo kar dihatin girtin.

* Tu kengî li Bexda mayî?

- Çend caran min şandin Bexdayê û dîsa vegeranndin. Belam ta sala 1980an di wê Rêvebirtiyê de mam. Di sala 80an de Birêvebirtiyê beş kirin. Beşek bû “Îqamet-Muxaberat” ji bo biyaniyan her li Bexdayê. Beşek jî bû “Cewazat” ku ez ji vê beşê re ketim. Û tayina min derkete beşa cewazat a Midûriyetî Emniy Erer. Beşa sisêyan jî, Birêvebirtiya Regezname û Barê Kesêtî.

* Li ser daxwaza we tayîna we derdiket bo van beşan?

- Nexêr, navê kê li ku derbiketa diviyabû here wir dewam bike. Yan jî te bişandana kîjan bajarî diviyabû ku tu biçî wir.

* Tu kengî û çawa tevli Dezgay Emniyetê bûyî?

- Li sala 1980. Wexta ku tayina min derket Emniyeta Ererê.

* Li emniyeta Eerê çi karî spartin te?

- Bûm şofêr (sayeq).

* Şofêrê otomobîlên şexsî yên Midûr an ên dayreyê?

- Na, ez operatorê wesaîtên mezin bûm. 

* Mebesta te ji wesaîtên mezin çi ye?

- Ekzkavator (hefarek, kepçe) û loder (şofill) û gireyder (gellabe)!... 

* Li Dezgeya Emniyetê ev hefarek û şofill û gellabe ji bo çi dihatin bikaranîn? Tu jî operatorê wan bûyî?

- Her cûre wesaît hebûn, bo karê taybet bikar dianîn.

* Karên taybet, wek çi? Ger zêdetir bo me ronî bikî…

- Berpirsên me yên mezin hemû xwedî arazî û zevî bûn. Di araziyên wan de kar derdiket.  

* Ez têdigihêm ku berpirsiyarên Emniyetê ji bo berjewendiyên xwe ji kel û pelên Fermangehê sûd werdigirtin lê çi karê Birêvebirtî û Fermangehên Emniyetê bi ekzkavator û dozer û greyderan hebû? Yan jî serkirdayetî û dewletê ji bo çi karî van wesaîtan tahsîs kiribûn? Gelo bi tenê ji bo ku di arazî û zeviyên berpirsiyaran de bêtin xebitandin? Yan jî, ji bo karekî din bikar dianîn û di ber re jî berpirsiyaran bo karên xwe yên şexsî  ji wan ekzkavator û dozer û greyderan sûd werdigirtin?

- Êy ne min da zanîn ku ew alet li wir hebûn. Û dû re, ez dîsa didim zanîn ku li her cihê ku tayina min derketiyê, li hemû Saziyên din jî hebûn. Êdî ez nizanim, ji bo çi anîbûn û ji bo çi karî bikar dianîn.

* Te qet vê pirsê ji wan nekir, te nepirsî bê hela ev alet ji bo çi karî ne?

- Na bi Xwedê! Min nepirsiye.

* Êy, dû re tu bûyî operatorê wan û te ji xwe re kar peyda kir, ji bo te eşkere nebû ku tu bibêjî, “We ji bo çi van wesaîtan anîne?”

- Ne min got, ji bo araziyên berpirsiyaran!

* Tu gelek wext di Saziyek mîna Emniyetê de xebitiyî ku em dizanin li Iraqê çi tişt çêbûne! Çawa bi tenê ji bo karên çandiniyê bikar anîne? Diviyabû ku wezaretên Îmar yan jî Çandiniyê sûd ji van wesaîtan werbigirtana, nexwe çi pêwîstiya saziyek mîna Saziya Emniyetê bi van aletan çêdibe ku bikirin. Bi tenê ji bo araziyên midûrê Emniyetê?!
- Na, tenê ji bo vê yekê nebû, bi taybet… Alet, malê Saziya Emniyetê bûn. Îş û karên Saziya Emniyetê bi wan dihate dîtin. Û îş û karên araziyên berpirsiyarên emniyetê jî…

* Êy mebesta min jî ew e ku ev îş û karên taybet ên Saziya Ewlekariyê çi bûn ku bi ekzkavator û dozer û greyderan bi encam dibûn?

- Bo nimûne, ger hewşa dayreyan dûz bikirana, yaxud rêyên dayreyan çêbikirana yan jî baştir bikirana hingê bi van aletên xwe çêdikirin. Ji bo van karan bûn.

* Niha hîs dikim ku ez mijûlê têgihaştinê me! Wekî din ji bo çi bûn?

- Çi îşê wan hebûya pêwîstî bi ekzkavator û dozeran dibû.

* Axir wek çi? Ger hîn zêdetir mînakan bidî…

- Bo nimûne, dema ku li nav hewşa Dayreyên Emniyetê zindanên taybet ên binerdî çêdikirin, hingê bi van wesaîtên xwe dikolan ku neyêne zanîn, veşarî bimînin. Lewre, ger wesaîtan ji derve bianiyana, ev nihênîbûn wê nemaya, wê li derve eşkere bûbûya…
*  Te bi xwe qet vî karî kiriye; li nav bînayên saziyên emniyetê te çal vedane ku li bin erdê bibin zîndanên taybet?
- Bi tenê operator ez nebûm ku ew van karan bispêrin min! Di her Birêvebirtiyê de çendan ji wan aletan hebûn û her wiha çendan jî şofêrên wan hebûn. Diyar e, karên ku bo min destûr hebûya bo gelekên din jî hebûye…

* Niha tu dikarî bi hêsanî bibêjî ku her li ku te zindanên taybet kolane û li ser emrê mezinên we kê kirine wir, yan jî ew zindan li ku deran hene?
- Belê, gelek caran li nav dayreyan, li derveyî bajaran, li nav serbazgehan bi me çal dane vedan, xelkê kirinê yan jî wek zindan bikaranîne…

* Bi van ekzkavator û dozeran çêdikirin?

- Van tiştên ku min got, her bi van aletan çêdikirin.
* Em hemû li Iraqê jiyane û me wehşet û hovîtî û dirrindetiya rejîma Baas bi çavên serê xwe dîtiye. Bi taybet, niha, piştî ruxîna rejîmê gelek tiştên ku nedihatin zanîn, niha eşkera dibin… Em dizanin ku bi hezaran gorrên komelî hebûn. Bi hezaran mirovên bêguneh kirine bin axê yan jî gelek kesî îdam kirine û termên wan nedane malbata wan ku ew bi xwe defin bikin. Rejîmê van hemû tiştan kiriye û em jî pir-hindik ji hin aliyan ve dizanin. Lêbelê gelekê mexdûran bi hêvî ne ku tawanbar (sûcdar) bi xwe biaxifin û perde ji ser bûyeran rabe. Dilniya be, ev karekî însanî û gelek hêja ye ku tu niha dikî. Ji bo wijdana te baş e û her wiha bo paşeroja me qenciyek e, ku ev agahî bêne tomarkirin. Lêbelê bêyî ku bêne tevlîhevkirin û vajîkirin, her tiştê pêwîst e yan jî tu pê dizanî tu bi me bidî zanîn da ku heqîqet derkeve holê. Bûyerên ku xelk jî pê dizane û tu jî dibêjî, ez jê nakevim nav gumanan, tenê viya dibêjim, qewimînên ku agahiya me li ser detayên wan nîn in, tu wan bibêjî…
-Wisa ye. Vê rejîmê zalim bû, gelek tişt kirine. Gelek xelkî kuştiye, gelek xelkî îdam kiriye, dû kuştinê re çal vedane û di şûna qebrê de xistine. Tiştê ku mi kiriye ev e, mi laşên kesên kuştî xistine van çalan û axê bera ser wan daye. Gelo bi min xweş bû ku ez laşên van kuştiyan bikim bin erdê?! Min ew nekuştibûn, min laşê wan diveşart…    
* Min jî ji te re got ku tu di bin emr de bûyî; te emrê wan bicih aniye… Niha jî ger tu ew peywirên ku wan spartibûn te, tu beyan bikî, ev dibe qenciyeke mezin. Û diyar e, gelek tişt qewimîne ku bi tenê di nav we de maye, kesekî din pê nizane! 

- Rast e. Her wisa bû. Vê hikumeta zalim gelek xelkî kuştiye û laşên wan jî di derekê de çal kiriye û bi me jî axê bera ser daye. Bi tenê Xwedê pê bizane ku ew der ku der in? Diyar e ku malbatên wan jî her çav li rê ne…

* Ez niha dîsa gotina xwe tekrar dikim ku bi eşkerekirina wan nihêniyan tu qenciyê dikî.

-Belê, belê!

* Tu çend sal li Eerê mayî?

- Du sal û çend meh bûn.

* Di wê dema ku tu li Ererê bûyî, çend kes hatin kuştin an jî laşê kuştiyan çawa diveşartin?

- Hîç!

* Çawa?!... Ev tê wê wateyê ku Dezgay Emniy li Ererê kesî nekuştiye?

- Keko, karê min ew nebû ku ez xelkê bigirim, lêdim yan jî bikujim. Karê min definkirina xelkê bû û berhevkirina malûmatan. Ger kesek malûmat li ser hebûya, ku bi awayek îşek dike û ne li gor berjewendiyên Deshilatiyê ye, destgîr dikirin ta demekê di bin çav de dihêlan û bi wan îşkence dikirin. Ger îtîraf bikira, hingê dişandin bo meqameke ji me bilindtir û li wir yan hukmê zindanê didanê yan jî îdam dikirin. Ger îtîraf nekirana, bo lêkolînên zêdetir îcar wan dişandin Midûriyeta Emniy Ame(5) li Bexda.

* Yanî te li wir îdam û kuştin nedît?

- Îdam, li wir înfaz nedikirin, ger yek di bin îşkenceyê de miribe, ne tê de!... Na, nebûye. Ev yek zêdetir li Emniy Ame pêkdihat. Û bi taybet li salên piştî temambûna şerê di navbera Îran û Iraqê de. Dema ku ez li Ererê bûm hîn despêka şer bû.
* Êy, pişt re ji Erer te şandin ku derê?

- Dema ku ez li Ererê bûm, çend caran bi peywirî min dişandin Emniy Ame li Bexda.

* Peywirên çawa?

- Karê operatoriyê.

* Ez bawer bikim?!

Keko, ez ji tirsa Xwedê hatim û ji bo xatirê Xwedê niha van tiştan dibêjim; bo însaniyetê ez hatim. Ez ji kesî re derewan nakim. Ma ez ji bo ku derewan bikim ku dibêjim li emniyetê ez operatorê ekzkavatorê bûm?

* Bibexşîne. Em bên ser wê ku tu li Ererê bûyî. 

- Ji wir min şandin Nivîsgay Cewazatî Enbar. Û dû re jî min şandin Emniy Ame li Bexda ku wê demê ta salên 73-74an Elî Hesen Mecîd midûrê wir bû. Pişt re min şandin Emniyeta Kut û ez ta roja 17. 08. 1988an li wir mam.

* Tu kengî zewicî?

- Dema ku tayina min derkete bo Emniy Ame li Bexda, piştî ku ez çend meh li wir mam hingê min hîs kir ku ez dikarim li Bexda bijîm û bizewicim. Li wir min ji xwe re jin kir. Daweta min di roja 15. 03. 1983an de çêbû.

* Te ji berê de hevsera xwe nas kiribû yan dema ku tu li Bexda bûyî we hev nas kir û we biryara zewicînê da?

- Hevsera min keça mamê min bû lêbelê berê ne me hev dîtibû û ne jî me hev nas dikir.

* Ger keça mamê te ye, ev çawa hûn ji hev dûr ketine ku we hev nas nedikir?

- Mamê min zemanek li Bexdayê ji xwe re jin kiribû. Ew li Bexda û em jî li Um-Rêanê bûn. Wê demê dinya wekî niha nebû, çûn û hatin di nav merivan de kêm bû. Mamê min ji bavê min xeydan bû, bavê min zemanek malê birayê xwe xwaribû lewma jî mamê min koç kiribû, çûbû Bexdayê. Îcar dema ku mamê min dimire, du zarok jê dimînin. Wan jî ji xwe re mêr kiribûn. Dema ku ez bi wan hesiyam, dotmameke min şeş zarok jê hebûn û mêrê wê ew berdabû. Îcar min wê li xwe mehr kir.

* Yanî, hevsera te berî ku tu pê re bizewicî şeş zarok jê hebûn?
- Belê, şeş zarok jê hebûn.

* Niha tu xwediyê çend zarokan î?

- Şeş zarok.

* Yanî, hevsera te şeş zarok ji mêrê pêşî û şeş jî ji te anîne?

- Belê.

* Tu dikarî navê wan û salên wan bibêjî? Mebesta min zarokên ji te…

- Çima nikarim? Çar kur û dudu jî keçên min hene. A pêşî keçik e û navê wê jî Îvan e, di sala 1984an de hatiye dinê. Li dû Îvanê du zarokên cêwî ji me re bûn; kur û keçek. Navê kurik Ehmed û navê keçikê jî Sûzan e. di sala 1985an de bûn. Dû re, Selam di sala 1986an de û Mû’tez jî di sala 1987an de û li dû wî jî serê meha 3an a 1988an de kurikekî din ji me re çêbû. Navê wî Heyder e. Piçûktirîn ew e.

* Navê du zarokên te Kurdî ne; Îvan û Sûzan. Te çima ev navên Kurdî li zarokê xwe danîne?

- Hevalên min ên kurd hebûn. Wan hevalan ev navên Kurdî li wan danîn.

* Te zarokên xwe şandine ber xwendinê?

- Belê. Min hemûyan şand mekteba sereta lê wan xwendina xwe temam nekir.

* Ji bo ku derfet kêm bûn lewma wan nekarî xwendina xwe temam bikin?

- Keçên min mekteba sereta xwendin û jê derketin. Ji kurikan Ehmed jî sereta xwend û paşê dev jê berda. Niha, Mû’tez sinifa yekem a navîn dixwîne. Heyder jî di sinifa şeşan a sereta de dixwîne lêbelê ez nizanim wê xwendina xwe dewam bikin yan mîna wan ên din dev jê berdin.

* Tu dikarî sedemên devjêberdana xwendina wan bibêjî?

- Ji ber kêmdebariyê. Jiyan pirr zehmet e. Bi wê mehaneya ku ez distînim bi zorî zikê wan têr dikim, ez nikarim ji bo çûna wan a mektebê mesrefan bikim. Ehmed ji ber mesrefê dev ji mektebê berda, niha solan boyax dike. Ev du sal zêdetir e ku wî karî dike.

* Bibexşîne. Ez hîs dikim ku ev bes e, ku te qala malbata xwe kir û bi vê tu xemgîn dibî. Ji vir û pê ve em ê vê behsê venekin. Wê dema ku tu li Emniy Ame li Bexda bûyî ku bêguman ew der wek qesabxaneyek bû. Ger piçekî li ser kirinên Emniy Ame hin tiştan bibêjî…

- Welleh ez nizanim behsa çi bikim ku te bi xwe xweş nav lê kir ku qesabxaneyek bû. Lêbelê qesabxaneya însanan ne ya ajalan (heywanan)!...

* Ger tu hindek nimûneyan li ser wan tawanên (sûc) ku li wir bi encam bûne bidî û jixwe tu bi xwe jî şahidê wan bûyeran î!...

- Ne ku bi tenê ez, her kesek ku li Emniy Ame bûye dizane ku li wir çi diqewimî!... Mirovahî li wir ji xwe şerm dikir. Bi dehan… Bi dehan metodên taybet hebûn bo îşkenceyê. Gelek cîhaz û amûr hebûn ku pê bi xelkê îşkence dikirin. Wan cîhazan ji derveyî Iraqê didan anîn…

* Ji kîjan welatan didan anîn?

- Kî bi wê dizane?! Şofêrên wesaîtan wan alavan bi nihênî dianîn ber dest ku bi tenê berpirsiyarên mezin bi vê dizanîbûn.

* Şêwazên (metod) îşkenceya ku dikirin çi bûn? 

- Ez nizanim. Ez di karê îşkencekirinê de nebûm. Ez ne cellad bûm! Ez şofêr bûm, şofêr!
* Ez dizanim tu şofêr bûyî lêbelê dema ku mirov di saziyekê de bixebite bêguman bi hinek zanyariyên wê saziyê jî dizane!

- Ne min ji te re got û di serî de jî min sond xwend ku ez çi bizanîbim, ez ê bibêjim. Çiyê min hebe ev e, ji we re dibêjim. Ez ji tirsa Xwedê hatim. Ez bi xwe hatim ku van rastiyan ji xelkê re eşkere bikim; ne kêm û ne jî zêde dibêjim. Xwedê bi xwe jî li ser min agahdar e!

* Baş e. Wek tiştên ku te dîtibe yan bihîstibe yan jî hevalek ji te re behs kiribe?...

- Çi?..

* Di derbarê îşkencekirinan de?

- Çawa min nebihîstiye? Bi dehan tişt bihîstime. Lêbelê min di serî de jî ji te re got, tiştê ku ez bi xwe têde bûme, ez ê behsa wan bikim!...

* Ger ew şêwazên îşkenceyê ku te bihîstine yek-duduyên wana tu bibêjî yan jî tiştên ku ji te re behsa wan bûye? 

- Îşkence hebû ku bo viya bû, ji bo ku îtîraf bidin kirinê, ku wisa bi şêweyên biazar dikirin hingê mirov mecbûr diman çi zanibin bibêjin. Îşkenceyên ku pirr zehmet didin xwarinê lê nekujin, cîhazên vê îşkenceyê jî hebûn. Hin cîhaz hebûn ku mirov perçe-perçe dikirin. Metodin hebûn ku tevlihev û dirêj dibûn ku şerê derûnî (psîkolojîk) dikirin; malbatên wan didan anîn û li ber çavên wan îşkence bi pê dikirin, tecawuzê namûsa wan dikirin… Tu çi bibêjî kirine. Ez hinek bi van tiştan hesiyame. Lê ez şahidê kuştin û binaxkirina enfaliyan im. Tu wan ji min bipirse!

* Ez ê wan jî bipirsim. Amaca min a sereke jixwe derbarê wê bûyerê de ye e, ku tu şahidê enfalê yî. Lêbelê dixwazim sûd ji zanîn te yên din jî wergirim ku tu li ser tirs û kuştin û bûyerên li Iraqê agahdar î. 
Niha em bêne ser enfalê. Tu di derbarê enfalê de çi dizanî?

- Ca çi nizanim!... Çi tiştên ku min bi çavên serê xwe dîtine tev di bîra min de ne.

* Tu amade yî bo me qiset bikî? Te çi dîtiye?

- Ez amade me bo we qiset bikim û ez soz didim ku her tiştê ku min dîtiye çi televîzyon û dezgeyên ragihandinê yên dinyayê hene li pêş wan şahidî bikim. Û ez amade me ku li pêş dadgeha navnetewî jî şahidî bikim. Û ez sond bi Xwedê dixwînim ku rastî çi ye, ez ê wê bibêjim. Ger ez derewek tê de bikim bila çavên min kor bibin! Ez derew li tu kesî nakim. Bi tenê ji ber tirsa Xwedê hatime. Ev dibe serê panzdeh salan ku tevayî şevan kuştin û binaxkirina wan hemû jin û zarokan mîna fîlmeke vîdeoyê tê pêş çavên min ku zarokeke sîhrojî di nav wan de bû, ku min bi loderê (kepçe) xeliyê kire ser.
* Dema ku terteleya enfalê dest pê kir tu li ku bûyî?

- Ez nizanim enfalê kengî dest pê kir ku ez bizanîbim wê demê ez li ku bûme!

* Enfal, wek weqîeteke serbazan di 17ê meha Sibata sala 1988an de dest pê kir!...

- Wê wextê ez li Emniy Kut bûm. 

* Êy kengî û çawa te şandin wan navendên ku enfal bi serê wan de rakiribûn? Û te çawa beşdariya enfalê kir?

- Di roja 17. 07. 1988an de tayina min bi emrekê re ji Emniy Kut derkete bo Mektebî Tanzîmî Şîmal(6).

* Ew emr ji alî kê ve derketibû, ji Birêvebirtiya Emniy Kut an ji dereke din?

- Ji alî Midûriyeta Emniy Ame ve derçûbû.

* Ew emr bi tenê ji bo şandina te bû?

- Nexêr. Ne min di serî de ji te re gotibû ku her Midûriyetek loder û ekzkavator û dozerên xwe hebûn û ne min gotibû ku her Midûriyetek jî ji bo van wesaîtan ewçend jî şofêrên xwe hebûn. Ev ferman ji aliyê Emniy Ame li Bexda ve derçûbû, ku wê demê Elî Hesen Mecîd berpirsiyar bû, ku çend şofêr ji Midûriyetan bo rêkxistinên bakur bêtin şandin.  

* Li ser vî fermanî çend şofêr ji Emniy Kut hatin şandin?

- Ji Kutê bi tenê ez!

* Li nav şofêran kî bixwesta ew diçû, yanî li ser xwestina we bû yaxud li ser destnîşankirina Mêdûriyeta we bû?

- Ne li ser xwestina me û ne jî li ser destnîşankirina midûriyeta me çêdibû! Ew fermana ku ji Emniy Ame li Bexda hatibû ku tê de navê kê hatibûya destnîşankirin hingê diviyabû ku ew biçûya. Ji Emniy Kut Ebdul Hesen (ez), bo nimûne, ji Midûriyeta Emniy Necef Ferhan û bi vî awayî ji her midûriyetek navek xwestin.

* Ango tu ji aliyê Emniy Ame ve hatiyî hilbijartin?
-Belê!...

* Dema ku tu li nav Saziya Emniyetê bûyî, rutbeya (pile) te çi bû?

- Ez bi tenê wek neferek bûm û pîşeya (meslek) min jî şofêrtî bû!

* Min pirsa rutbeya te kir ne ku pîşeya te! Rutbeya te çi bû?!

- Wê demê qet rutbeyeke min nîn bû lê dû re ez bûm mifewez (çawîş, assubay)!

* Tu li Partî Baas jî endam bûyî?

- Dema ku damezirî ez bûbûm endamê Partî Baas jî.

* Mebesta te damezirîna çi ye, destpêka damezirîna wê ya di sala 1978an de?

- Belê, wê demê ez bûm endamê Baas. Lewre ez nebûma baasî, yanî ger yek nebûya baasî çawa wê bihêlin ku kes li nav wan Saziyan bimîne?!
* Ev tê wê wateyê ku di dema enfalê de 11 salên te di nav rêzên Baas de tijî bûne. Çi rutbeyeke te li Partî hebû?

- Hîç! Bi tenê ez endamek bûm.

* Tu ji aliyê Emniy Ame ve bo wî karî hatiyî destnîşankirin, hingê divê ku bandoreke te hebe yan rutbeyeke te ya baş hebe li nav Emniyetê yan jî li nav Partî!... Nexwe ev çawa çêdibe ku ji bo karekî wisa, ku ji bo baasiyan karekî gelek girîng bû, kesekî wek te ku tu dibêjî ez bi tenê neferek bûm, bête hilbijartin?!!...

- Na! Hîç rutbeyeke min a Baas nîn bû. Lewre dema ez ketim wî karî hingê min kirin baasî û ji wir pê ve ku min şandin bajarên din tu eleqeyeke min bi Partî Baas re nema. Baasîbûn, bi tenê wexta ku mirov biketa kar girîng bû, ne ku di karên dîtir ên Emniyetê de bî!...

* Êy ev ji ber kîjan hokariyan (zanîn, agahî) bû ku te ji bo wî karî hilbijêrîn?

- Hokarî, bi tenê ew bû ku ez operatorê loder û ekzkavatoran bûm, ev kar jî ne karekî bilind e!

* Baş e, lêbelê vê peywirê te bi xwe ji xwe re nedîtibû?

- Rast e, lêbelê her kesê ku hatibûn hilbijartin wek hev bûn? Ya girîng ew bû ku pêwîstiya wan bi şofêrên loder û ekzkavatoran hebû û em jî şofêr bûn, êdî çi ferq di nav Elo û Welo de heye?! Ez nizanim ku ev çawa pirsiyar e! Ez bi xwe hatime nik we û min ji we re behs kir ku rewşeke wisa heye. Wijdana min ez han dabûm ku vê yekê der bikim. Min bi zora îşkenceyê îtîraf nekiriye da ku tu bikarîbî her pirsê ji min bikî û her çavê te lê be, hela kanê ez tiştek din nabêjim!...

* Hêrs mebe! Ev mesele bi hezaran pirsî di xwe de dihewîne! Hezar û hezarê kesan li benda gotinên te ne, bi hêvî ne ku di derbarê wê karesata ku bi ser wan de anîne, tiştek bibihîsin…

- Na, ew mafdar in lêbelê gelek tişt hene ku tu pêwendiya wan bi wê nîn e!

* Baş e. Piştî ku tayina te derket, kengî têkiliya te bi Mektebî Tanzîmî Şîmal re çêbû?

- Dema ku tayina min derket, pêşî gazî min kirin bo Emniy Ame li Bexda. Û li wir me organîze kirin bo Mektebî Tanzîmî Şîmal li Kerkûk.
* Tê bîra te ku çi roj bû?

- Roja 12. 07. 1988 bû.

* Tu bi tenê bûyî yan rêhevalek bi te re hebû? 

- Em çend şofêr bûn ku her yek ji Midûriyetek a Emniyetê hatibûn.

* Tu navê wan şofêrên hevalê xwe dizanî?

- Ferhan Cabir xelkê Necefê bû û ji Midûriyetî Emniy Necef hatibû. Sa’edî, ku navê bavê wî nizanim, ji Midûriyetî Emniy Bexda hatibû. Ehmed Îsmaîl, xelkê Tîkrîtê bû û ji Midûriyetî Emniy Tîkrît hatibû. Û Elî jî, ji Midûriyetî Emniy Diwaniye hatibû. Wê rojê em bi hev re gihan Kerkûkê. Û me birin Baregey Mektebî Tanzîmî Şîmal. Ji wir jî me birin Embarî Kereste (îaşe) û Xwarinê ya ku li nav Kerkûkê li ser Riya Bexdayê ye, ku halîhazir garaja birêkirina leşkeran e. Li wir çend ekzkavator û loder hebûn, digel wana çend wesaîtên mezin, tireylerên enter jî hebûn ku qismek ji wan malê hikumetê bûn û li ser wan “Îskan” nivîsandî bû. Li ser hinekan jî “Kompany (şîrket) Aşûr” nivîsandî bû. Em li wir man. Li ber me hindek efser jî hebûn.

* Ew sazî bi ser ku ve bû, amirê berpirs kî bû?

- Amirê berpirs Raîd Ebd bû. Ew hêza ku li wir bû, li ser Mektebî Tanzîmî Şîmal bû ku ji bo wî karî hatibûn!...

* Hûn çend roj li wir man?

- Wa bizanin ku li dora bîst rojî çêbû. Yanî, heta 11ê meha 8an em her li wir man.

* Hûn nediçûn derve, nav bajêr?

- Nexêr. Lewre, kesek bi navê xwe Raîd Nezhan Toxan ku amirê hêza pasewanên Elî Hesen Mecîd bû, hat û ji me re got ku bila kes neçe nav bajêr! Ev der navçeyek ji navçeyên kurdan e. Ger kurd bizanîbin ku hûn ji saziyên emniyetê ne, dê we bikujin!...

* Raîd Nezhan Toxan ji we re got ku dê kurd we bikujin?!
- Erê. Ditirsiyan. Lewre ew ji beriya me li Kerkûkê bûn û ji me çêtir bi weziyeta nav bajêr dizanîbûn.

* Tu dikarî viya piçekî din bo me ronî bikî, mebesta te çiye?!

- Em bibêjin ku mebesta wan tiştek bû, bi van gotinan em ditirsandin ku em xerîkî kar bibin. Dema ku em li Kerkûkê bûn, ji bo ku em neçin derve, li nav bajêr negerin, wan me ditirsandin û digotin ku ger hûn herin bazarê wê kurd yan bi kêrê yan bi çek an jî bi bombeyên destan dê we bikujin. Ger bo tiştekî mebesta wan hebûye, ew jî tirsandina me bû ku em cesaret nekin herin nav bajêr bigerin.
* Te got em ta 11ê meha 8an bi wê şêweyê li wir man, êy li dû wê?!

- Roja 11ê meha 8an Raîd Nezhan bi otomobîleke Land-Quroez hat, Raîd Ebd fer kir û pê re axifî. Dû re, ji nav şofêran gazî min û Ferhan kir. Zilamek ku ji himayeyên Elî Hesen Mecîd bû da ber me ku em bi tevî ekzkavatoran bi rê kevin. Em hatin vî cihî! (Li vir cih nîşan dide) Ev der, eynî ew şûn e ku ez ê niha qala wê bikim ku 15 sal pêş enfalî li vir hatin binaxkirin! Dema ku em gihan vir, Land-Quroez li vir rawestiyabû, Raîd Nezhan û Raîd Ebd jî bi xwe li vê şûnê bûn!

* Dema ku we bi rê kirin, we qet nepirsî ku hûn bi ku ve diçin an jî hûnê çi bikin?

- Nexêr! Kî dikare pirsek bike?! Em şofêr bûn, şofêr; em bi tenê bo bicihanîna fermanan bûn!

* Hûn kengî gihan vir ku her du Raîd, ango Nezhan û Ebd jî ku li vir bûn û ji we re çi gotin? 

- Pêşî, tiştek ji me re negotin; wan bi xwe di nava xwe de her mişawire dikirin ku destên xwe dirêj dikirin û ber bi ferehî û dirêjahiyan îşaret dikirin. Piştî ku gelek qiset kirin hingê ji me re gotin ku dest bi kolandinê bikin!

* Kî ji we re got?

- Va ez nabêjim Raîd Nezhan û Raîd Ebd?!

* Êy, we jî yekser dest bi kolandinê kir?

- Erê, pêşî ji me re gotin ku bi awayê çargoşe û mezin çal vedin. Em demek wisa xebitîn lê dû re gotin, na, bi awayê sindoqkî bikolin!...

* Ji bilî te û Ferhan û her du Raîdan êdî kî hebû?

- Bi dehan pasewanên taybet ên ji hîmayeyên Elî Hesen Mecîd jî li wir bûn.

* Ji bo ku Elî Hesen Mecîd bi xwe li wir bû, lewma bi dehan pasewanên wî hatibûn?

- Nexêr, ew pasewan ji bo parastina ekzkavatoran û Raîd Nezhan û Raîd Ebd hatibûn vê şûnê.

* Dema ku hûn gihan vir û te wan pasewanan û her du Raîdan li vir dît, te bi xwe nepirsî ku hûn ji bo çi hatine vira, yan jî te vê pirsê ji xwe nekir?

- Nexêr! Lewre em dizanîbûn ku karekî wan bi van çalan heye, ji ber wê, wan em anîne û bi me çalan didine vedanê.

* Qenaeta we li ser çêbûbû ku wê ev çal bo binaxkirina mirovan bin, an ji bo tiştekî çawa?!

- Di serî de min hîs kir ku karekî dîtir heye lêbelê ez tênegiham. Ez tirsiyam û min ji xwe re got ku diyar e, tiştek heye! Lewre, wê demê van deran tev beyar bû. Ev gund, ev rez û baxçe, ev dexl û dan nîn bûn. Ev dever beyabeneke Xwedê bû. Wan erebên ku piştî enfalê şandine van deran, wan ev çandine…

* Ê te ji hevalê xwe Ferhan jî nepirsî, yan jî ew nikarîbû ji te bipirsiya ku ev çalên em dikolin, wê çi bikin ji van çalan?!

- Nexêr. Em her yek li ser ekzkavatorê xwe bûn, em nikarîbûn ji hev bipirsin.

* Ew çalên ku we kolan, kî şûna wan destnîşan kir?

- Raîd Nezhan bi xwe şûn û ebadên wan diyar kir.     
* Saet çend bû ku we dest bi kolandina çalan kir?

- Saet 9ê rojê.

* Ta çi wextî hûn xerîkî kolandinê bûn?

- Ta saet 8ê şevê.

* We li çend cihan çal vedan?

- Me li çar pênc cihan çal vedan ku dirêjiya her yekî ji 20 ta 25 metreyan bûn. Kûrahiya wan 30, ji 2 ta 3 metreyan jî fereh bûn.

* Wan ji we re got ku bi vê şêweyê kûr bikin yan we bi arezûya xwe wisa kûr kirin?

- Di çalvedanê de Raîd Nezhan bi xwe serperiştî dikir. Wî çi bigota me jî bicih dianî.

* Piştî saet 8ê şevê we çi kir? Yan jî wan çi kir?

- Dema ku vedan temam bû, di heman şevê de wan me vegerandin Kerkukê.
* Ango wê rojê, 11ê meha 8an we bi tenê çal vedan?

- Belê.

* Êy, we kengî enfaliyan têde veşart?

- Şeva di pey re saet di 10an de, roja 12. 08. 1988.

* Ji roja 12. 08. 1988an çi tê bîra te yan jî te wê şevê çawa bire serî ku te êvara berê çalên mirinê ji bo komela mirovan vedabû?!

- Pêşî min nedizanî ku ew çal ji bo çi ne. Hîç tiştek nehate bîra min. Wisa ji rêzê ew roja min çû serî. Lewre, min berê jî gelek karên nihênî û taybet kiribûn. Gelekê caran bi dehan şevan min çal vedabûn ji bo kelûpelên serbazan û îhtiyaciyên dayreyan û her wekî wan… Ev çalên ku me vedabûn jî qet min guman pê nedibir ku wê ji bo mirovan bin. Lewre, pêşî ji me re gotibûn, “Bi awayekî çargoşeyê mezin” û dû re fikrê xwe guhartin, îcar gotin, “Dirêj û kûr vedin!”
* Wê rojê Raîd Nezhan an tahir Hebûş an jî Raîd Ebd nehatin ber we ku bi we re qise bikin yan jî bibêjin “Xwe amade bikin! Îşev karekî me yî girîng heye!”?

- Nexêr, nehatin û kesî hîç tiştek di wê derbarê de ji me re negot. Em her wext amade bûn, hewce nedibû ku werin ji me re bibêjin, “Xwe amade bikin!” Her wext, bê nivistin em sazbûyî û amade bûn.

* Wan ji berê de ji we re gotibû ku divê hûn her wext di halê sazbûyî û amade bin? Yanî, bi vê wateyê, ku “Rewşa neasayî (Olağanüstü durum)” hatibû îlankirin ku divêt hûn xwe ji bo encamdayîna karekî girîng amade bikin?

- Êy ne min di serî de jî ji te re gotibû ku wan ji me re gotiye, “Nevêt ku hûn biçine nav bajêr!” Û bi me dabûn zanînê ku divêt em her li cihê xwe bimînin!

* Baş e. Roja 12ê mehê çi wext ji wî cihê ku hûn lê diman, we birin wî cihê komelkuştina enfaliyan?

- Em heta saet 10ê şevê her li cihê xwe bûn. Wa dizanim ku saet 10, an jî çend deqîqe jê kêm bû ku Raîd Nezhan hat nik me û agahdarî da me ku divêt ji bo karekî girîng em tev bi rê kevin!...

* Roja berê ji we re gotibû ku em dê şeva bê ji bo karekî girîng gazî we bikin?

- Nexêr!...

* Dema ku Raîd Nezhan hate nik we, tu şiyar bûyî yan razayî? Dê wê demê de te çi dikir?

- Ji bo razanê hîn wext zû bû. Em hemû rûniştî bûn û xerîkî sohbeteke xweş bûn, lewre di wan rojan de em gelekî kêfxweş bûn…

* Hûn kêfxweş bûn! Ji bo proseya enfalê?!

- Nexêr! Wê demê min hîn pê nedizanî ku bê hela enfal çiye û ne jî min bihîstibû!...

* Êy hûn çima li wan rojan kêfxweş bûn?!

- Ev dibû sê roj an jî çar roj ku şerê Îran û Iraqê dawî lê hatibû. Em pê kêfxweş bûn ku êdî şer qediyabû û wê gelê Iraqê rehetiyê bibîne. Êdî tirsa me nemabû ku em ê jî biçin û me dizanî ku li Iraqê êdî kuştin dawî lê hat!...

* Raîd Nezhan tenê bû dema ku ferman da we da ku hûn bi rê kevin?

- Nexêr… Çar an jî pênc otomobîlên Mercedes ên rengê wan spî pê re hatibûn ku her yek çar hîmaye tê de bûn.

* Hûn ji wir bi kîjan alî ve bi rê ketin?

- Di Riya Keywan Erefe re me birin ser Riya Bexda. Hîmaye li pêş û em jî li dû wan dimeşiyan. Em wisa çûn ew cihê ku me li wir çal vedabûn, yanî di navebera Topzawa û Yayçî.

* Dema ku ber bi wê cihê şeva çûnê ve we dibirin, te qet hîs nekir an jî te ji xwe re negot ku gelo çi karê wan bi me heye?!

- Di serî de min ji xwe re wiha hîs kir ku wê hin çalên din jî bi me bidin vedanê, lê dema ku em bi nêzî wê şûnê bûn, hingê hîskirina min guherî!

* Çima? Te çi dît?!

- Ji ber vê yekê bû ku hemû dorûberên wan çalên ku me şeva berê kolabûn ji alî hêzên taybet ve hatibû dorpêçkirin.

* Şeva berê jî wisa bû?

- Nexêr, şeva berê bi vî awayî nebû, bi tenê Raîd Nezhan û Raîd Ebd û pasewanên wan hebûn. Lêbelê, şeva duyem, ango 12ê mehê, serê rêyên sereke, diyarê gir û gazan û çaraliyê wê herêmê bi hêzeke zêde hatibû girtin.
* Ew hêz… Kîjan hêz bûn? Emniyet, Îstîxbarat, Quwetî Xas, Caşî Kurd? Yaxud Sebazên Asayî bûn?

- Ez nizanim! Bi tenê me dît ku hêzeke pirr mezin li wir e. Em ê çawan bizanîbin ku hêzên çi bûn?! Eşîrên kurdan di rewşeke neasayî de nebûn ku caşî kurd têde bin û sibehê biavêjin ser kurdan! Ew hêz, hêzeke taybet bû, belkî Quwetî Xas bû yan jî ji Mektebî Tanzîmî Şîmal!...

* Tu dikarî wê dîmenê hinek hûrtir ji me re qiset bikî yan jî hinek xweşiktir bo me wesfê wan bidî?!

- Ez wesfê çi bidim?! Wesf cirma xwe heye! Ez dibêjim li ber çavên me kurdan kuştin; sûc kirin! Ez ne cirmdar û ne jî sûcdar im! Qey kuştin li ber çavê min rewa ye, li nik min kuştin normal e ku ez rabim wesfê wan bikim?!...

* Bibexşîe! Bi vî awayî fam meke! Ger dibêjim, ji min re wesfê wan bike, mebesta min wisa hûrik qiseta tiştê li ber çavê te bûyî bike!

- Êy! Ma ez ji bo çi hatime û li vir rûniştime?! Qey mebesta min jî ne ev e?! Tiştê ku min dîtiye ez ê ji we re bibêjim!...

* Pirr baş e. Tu nizanî ku saet çend bû dema ku hûn gihan cihê qewimînê, ango şûna çalan?

- Na! Ez nizanim. Lêbelê tu bi xwe hesab bike ku saet 10ê şevê em hîn li nav Kerkukê bûn. Êdî tu bizane ta vira çiqas dike?!

* Te got, li ser rêyên serek û diyarê gir û gazan tev de hêz lê bûn… Êy li ser wan hêzan berpirsek ji Emniyetê, ji Serabaziyê yan jî kesek hebû? Ew ji ber xwe ve hatibûn û li wir rawestiyabûn?

- Raîd Nezhan bi xwe hatibû şûna me û her li ber me ma. Dema ku em gihaştin wir, Tahir Celîl Hebûş li serê wî girê li raserî çalan rawestiyabû. Tahir Celîl Hebûş wê demê birêvebirê Nivîsgay Rêkxirawanî Bakur(7) bû. Dû re bû waliyê Enbar û li dû wê jî bû birêvebirê Muxabaratî Emniy Ame li Iraq.

* Dema ku hûn gihîştin wir, we çi kir?

- Em li bendî fermanan bûn. Em li bendî bûn ku bê hela çi karî dispêrin me!

* Hûn li bendî bûn ku karekî bispêrin we. Te çi dît an jî çi li ber çavên te qewimî ku tu bi tenê ji xwe re li wir wek temaşevanek bûyî?!

- Ez dizanim tu çi dibêjî?! Yanî tu dibêjî, di her tiştî de bi tenê hûn temeşevan nebûn û wan fermanên ku dikirin, li xweşa we jî diçûn û we jî bicih dianîn!!...
* Min pirsa wê kir ku li ber çavên we çi qewimî? Min behsa destnîşankirina tawanbaran nekir!

- Ewê ku diqewimî, me hemûyan didît!

* Wek?!...

- Wek kuştina xortên kurdan…

* Ger wisa ye, çend xortên kurdan li wir bûn? Ewên ku we wan bo gulebarankirinê amade kiribûn?

- Nexêr! Ne ku me! Çawan ku min got, hêzek pasawanên Tahir Hebûş û Raîd Nezhan li wir bûn.

* Kî enfaliyan anîbû cihê gulebarankirinê?

- Berî ku enfaliyan bînin, tîmên gulebarankirinê anîbûn.

* Te tîman bi çavê xwe dît?

- Belê…

* Dema ku tîman anîn, tu li kuyê çalan bûyî? Çiqasî ji tîman dûr bûyî?

- Em hemû di nav hev de bûn.

* Ez fam dikim ku hûn di nav hev de bûn, lê ez viya dipirsim ku tu li ser ekzkavatorê bûîy, çiqasî ji Tahir Hebûş û Raîd Nezhan û ji wan tîmên ku bo gulebarankirinê anîbûn dûr bûyî?

- Hîç dûr nebûm. Lewre me ekzkavatoran îstop kiribû û em bi xwe li raserî çalan rawestayî bûn.

* Tê wê wateyê ku li nêzîkî wan bûyî! Niha tu baş dizanî ku cilûbergên wan çawan bûn?

- Rengê cilên wan sewz ê zeytûnî bû û di destê hemûyan de jî demançe hebû.

* Êy tifing û çekên din?

- Nexêr, bi tenê demançe.

* Ango, enfaliyan bi demançe gulebaran dikirin?

- Belê, ew girse bi demançe hate kuştin!

* Ser û çavê wan tîmên gulebarankirinê pêçayî bû?

- Nexêr, vekirî bû.

* Ango, ger rûyê wan nepêçayî bû û tu jî li nêzîkî wan bûyî, hingê divêt ku dirûvê wan li ber çavê te be?!

- Ne ku şekl û dirûv, ez bi xwe wan dinasim!

* Çawa dinasî?!

- Ew bîst rojên ku em li wir bûn, ew efser jî her li wir bûn. Piştî bûyerê jî demekê em li wir man. Lewma jî ez wan dinasim.

* Tu dikarî ji me re bibêjî ku ew kî bûn?

- Min ji we re gotibû ku her çi tiştên ku ez behs bikim, divêt ku pêwendiya min pê re hebe! Ew cihên ku gorra enfaliyan li wir e!… Tu niha dibêjî ew kî bûn. Sibehê tu yê bibêjî, xelkê ku derê bûn, roja din jî bi yaxa min bigirî û bibêjî ew li ku ne?!..
* Min jî ji te re gotibû ku şahidiya te û hemkarên te girîng e bo dadgeha navnetewî. Ger bombeya atomê jî bikeve nav ereban, gelo wê tola enfaliyan bête hilanîn?!...

- Bo ereban! Hemû ereb ne tawanbar in! Ma qey baasiyan hindik anî bi serê erebên şîa de?!
* Em nekevin derveyî mijarê! Mîna ku min got, navê wan kesan ji bo şahidiyê lazim e ne ku ji bo tolhilanînê!

- Ekîbekî ji 11 kesî bû ku karê gulebarankirinê pêk dianîn; serekeyek Saîb bû ku hevalê Elî Hesen Mecîd bû, serekeyek jî Saîm xelkê Enbarê bû, serekeyek Siûd û Raîd Ebd û jimareyek din bûn…

* Çekê hemûyan jî demançe bûn?

- Di destê hemûyan de yek cûre demançe hebûn û hemû jî lûleya dengbirr (katim el-sewt, susturucu) li dev bû.

* Tîmên gulebarankirinê çi dikirin, dema ku êdî wê dest bi karê xwe bikin?

- Ew jî mîna me li wir rawestiyabûn û li benda nêçîrên xwe bûn!

* Kengî enfaliyan anîn?

- Dema ku me birin wir, diyar bû ku hêzeke taybet jî şandibûn bo anîna enfaliyan. Lewre, çawa ku em gihan wir û bîstek bi şûn de tîmên gulebarankirinê jî gihaştin. Û piştî demekê jî wan enfaliyan anîn wir.

* Bi çi anîn?

- Bi wesaîtan (seyare).

* Wesaîtên çi awayî bûn?

- Wesaît wek cemseyan bûn, ewên Moqepet. Hinek jê ji cemseyan mezintir û dirêjtir bûn.

* Çend wesaît bûn?

- Dibêjim qey şeş wesaît bûn.
* Gelo te qet jimareya pîlaqeyên wan negirt?

- Nexêr, min bala xwe nedayê.

* Wesaît hatin ber çalan?
- Belê, hatin li diyarê çalan sekinîn.

* Xelkê tevde anîn xwarê, rêz kirin ta bikujin? Yan na, çawan bû? Ger ji me bibêjî…

- Beriya her tiştî dema ku enfaliyan anîn bi fermana Tahir Hebûş hemûyê wesaîtan dan xebitandin. Û ji me re jî gotin ku herin ser ekzkavatoran. Wan jî bixebitînin û dengê wan bilind kin. Ew her şeş wesaîtên ku ciwanên kurdan tê de bûn, hêzên taybet dor li wan girtibû. Wesaît yekayek dianîn diyarê çalan li ber wan her 11 efserên ku min behsa wan kir. Deriyê wesaîtê vedikirin. Du pasewanên ku li nav derî bûn, her yekî bi milê kurdekî digirt û dianî dida destê efserek. Wan jî wisa her yekî yek digirt û dibir keviya lêvê çalê, her yekî fişekeke demançeyê bera serî dida û diavêt nav çalê.

* Dema ku enfaliyan ji wesaîtan peya dikirin, dest û çavên wan girê didan, yan hema wisa bi sadeyî gule ber didanê?

- Wexta ku wan anîn jixwe dest û çavên hemûyan girêdayî bûn. Ji berê de bo wî karî amade kiribûn.

* Li ku dest û çavên wan girê dabûn?

- Ez nizanim. Wan ji ku derê anîne, her li wir jî girê dane.

* Bi çi girê dabûn?

- Pirraniyê wan, destên wan bi caweke zirav û dirêj wisa hişk gêra dabûn ku qet nikarîbûn xwe tev bidin. Nizanim ji wî ewkê di nava xwe de girê didin re hûn çi dibêjin?

* Şûtik?!

- E, e. Bi şûtikên destên wan mehkem girê dabûn û bi cawekî reş jî çavên wan girê dabûn.

* Ew şev, şeveke çawan bû?

- Şeveke tijî tawan (sûc)!...
* Mebesta min ne şîrovekirina te ya bo wê şevê bû! Ez dibêjim, şeveke tarî bû, taveheyv bû, çawan bû? 

- Zêde ronî nebû. Lêbelê, ewçend tarî jî nebû ku dibêjin, tilî di çav de here mirov wê nebîne.

* Te got, her efserek ji wan 11 kesî kurdekî digirt û dikuşt. Wisa rêz dikirin û dikuştin yan her kesek bi xwe diçû, radihêşt yekî û dianî dikuşt?...

- Nexêr, her kesek bi serê xwe nediçû nedianî û nedikuşt. Wî 11 kesî her yekî kurdek digirt û dianî li diyarê çalê radiwestand û li bendî fermanê diman. Bi fermanê re hemûyan bi hev re pêçî dikişand û kurdê kuştî bi carekê de diket çalê.

* Kî ferman dikir bo guleberdanê?

- Ez nizanim!

* Tu çawan nizanî? Ma hemû tişt li ber çavê te pêknedihat?!

- Erê! Tev li ber çavê min bû lêbelê, wê demê em derketibûn ser ekzkavatoran û me îşê xwe dikir lewma jî ez nizanim kî ferman dikir ji bo destpêkirinê.

* Hemûyan bi hev re gulebaran kirin?

- Na, na. Wan 11 efseran her yekî kurdek di dest de bû û dianîn ser keviya çalê. Li ser çokan didan rûniştandin û ji xwe destên wan jî di pişt wan de girêdayî bûn. Her efserek li pey kurdek disekinî, bi destekî milê wan digirt û pihîna xwe jî dikuta nav zola piştê û wisa hişk demançe didan nav qafê serî heta ku emrê guleberdanê digirtin…

* Ji wan kurdan tu kesî hewl nedida ku xwe rizgar bike yan êrîşî efserek bike yan jî li hember derkeve; gotinek ji efser re bibêje?...

- Min got, deng nedihat min ku tiştek dibêjin an na, lêbelê tu kesî hewl nedida xwe! Hewlê çi bidin?! Dest û çavên wan girêdayî bûn! Bêmecal bûn di nav lepên zaliman de!...

* Dema ku gule berdan û her efserek nêçîrê xwe dikuşt, êy çawan diavêt nav çalê?

- Mîna ku min ji te re behs kir, li diyarê çalê wan dikuştin. Piştî guleberdanê, efser destê xwe jê berdida û ew linga xwe ya ku kutabû piştê, wisa tehnn dida û dixist nav çalê.
* Ger wisa be, dibe ku bi wê fişekê nemiribin! Bi ganîtî û birîndar li çalê hatine veşartin!..

- Dibe ku bi wê fişekê nemiribin, lêbelê wan diavêtin nav çalê. Ger ganî bin jî, di xistina nav çalê de stuyê wan şkestine. Heke ganî jî bûn, me axê bera ser wan dida û di binî de diveşart.

* Ew kurd tevde wê şevê bi vî awayî hatin kuştin?

- Belê, çawan ku min got, şeş wesaît bûn û di her yekî de jî 50 kes hebûn. Çar heb çal bûn û her çalekê 75 kes xistinê.

* Baş e! Dema ku desteya yekem gule berdanê, ew hevalên wan ên ku di nav wesaîtan de li benda kuştina xwe bûn, ma wan qet bo rizgariya xwe tu hewl nedan, wan li ber xwe neda?

- Êy min ji te re negot ku dest û çavên wan girêdayî bûn?! Wê ji ku bizaniyana ku hevalên wan bo kuştinê dibin?!

* Çawan nizanîbûn, ma ji tenişta wan hevalên wan ranedikirin û nedibirin?!

- Erê!... Lêbelê hemû demançe dengbirr (katim el-sewt, susturucu) li ser dev bûn û dengê hemû wesaît û ekzkavatoran jî bilind (zal) kiribûn û dengê wan bi ser hemû dengan diket. Dibe ku ew teqîna nizm a dengê demançeyan hetanî ber wan nediçû!

* Ew hemû kuştinên wê şevê çiqas dewam kir?

- Wellahîm nizanim!... Lêbelê zêde neajot.

* We kengî dest pê kir û axê avête ser wan?

- Piştî temambûna guleberdanê me jî dest pê kir û axê rête ser wan û me ew veşartin.

* Di wê demê de ku li pêş çavên te gule berdidan û dû re we axê bera ser wan da, te çi hîs dikir?

- Dirrindetiya (hovîtî) xwe!

* Êy! Ya ku te dikir?!

- Ger min nekira, ewa ku bi serê wan de dihat wê bi serê min de jî bihata!

* Kesî ji te re gotibû ku ger tu vî karî nekî , em ê wisa bi serê te de jî bînin?!...

- Sedan car…

* Kengî û li ku ji te re gotin?

- Li dera ku me kom dikirin!

* Hûn li ku kom bûn? Karê ku we li wir kir, we nexwest?!

- Nexêr, zûtir…

* Axir kengî?!

- Niha tu pirsa kuştina enfaliyan dikî yan tişetkî din!... Keko, Baas zalim bû! Hevalên min hebûn, ji ber pirsgirêkek çar roj nehat, di xiyaba wî de cezaya îdamê danê. De êdî em ê çawan karîbin tiştekî mîna qebûlnekirina wî karî bikin!... 

* We çawan çalan tijî kir?

- Ew xweliya ku şeva berê me jê deranîbû, me dîsa bera ser wan da û wan temirand.

* Ev yekemîn sûc bû ku te beşdarî dikir?

- Min sûc nekiriye, ewên ku ferman kiribûn û wanên ku dikuşt, sûcdar ew in! Bi tenê me axê bera ser wan dida, ma ev sûcê çi ye?! Û tew ez bi xwe hatime û min xeberê daye we. Kesî navê min nedaye, ger ez sûcdar bûma, ma ez dihatim!...

* Bibexşîn! Ev yekemîn qewimîn a bi vî awayî bû ku te beşdarî dikir?

- Belê.

* Êy cara dawîn bû jî?

- Nexêr!

* Çend carên dîtir te beşdarî kiriye?

- Çendekî li dû vê bûyerê min beşdariya binaxkirina jin û zarokên enfalbûyî jî kir.

* Li ku derê?

- Li navçeya Dûz Xurmatû.

* Şeva 12ê meha 8an piştî encamdana wî karî, ango piştî ku wî karê wacib ê veşartina enfaliyan we temam kir, mebesta min tu û hevalê te Ferhan e, we şeva xwe çawan bire serî?

- Çawa ku ew proseya guleberdan û binaxkirinê çû serî, hingê wan min û Ferhan û wan hemû pasewanên li dorûber li ser çalan kom kirin û me tehdît kirin ku em ji tu kesî re behsa vê bûyerê nekin!
* Kî we kom kir?

- Raîd Nezhan Tîkrîtî.

* Gotinên wî di bîra tede ne?

- Belê.

* Çi got?

- Got, “Ev e, we hemûyan bi çavên serê xwe dît! Ger hûn vê bûyerê ji kesî re behs bikin an jî ev tişt eşkera bibe, ev çarenûs eynî wisa dê bibe pahra we û malbatên we jî!...”

* Kesî qet tiştek negot?

- Nexêr, kî diwêriya tiştek bigota!

* Piştî wê kombûnê we çi kir?
- Me vegerandin nav Kerkukê, ew cihê ku em berê li wir diman.

* Dema ku hûn vegeriyan, te ji kesî re negot ku karekî wiha encam daye?

- Nexêr, kî diwêriya bigota! Êy ne min got ku Raîd Nezhan me tehdît kir da ku em ji kesî re nebêjin!

* Hevalên we jî ji we nepirsîn ku bê hela hûn li ku bûn, bi ku ve çûn, li ber we çi qewimî?...

- Şeva berê me ji hevalên xwe re behs kiribû ku em çûn me çal vedan û şeva ku em vegeriyan jî dîsa me ji wan re ew tişt behs kir.

* Ji birêvebiran jî pirsîn?

- Ji wan na, ew nehatibûn ku pirs bikin.

* Tu wê şevê asayî (rehet) bûyî?

- Asayiya çi!... Va ji te re dibêjim, ev serê panzdeh salan e ku hemûyê wê şevê wek kaseteke vîdeoyê tê pêş çavên min. Aniha jî ew şev janeke tîr e di derûniya min de.

* Tu wê şevê razayî (nivistî)?

- Nexêr!

* Ferhanê hevalê te?

- Ez nizanim. Ez texmîn nakim ku xew ketibe çavên wî jî. 

* Wê şevê çi dihate bîra te, te xwezî nedikir û nedixwest ku tu bikarîbî ji destê wê rejîmê birevî û wê rûdanê rabigihênî hemû dinyayê?

- Di wê bûyera pêşî de min nedizanî ka hela ewên ku hatin kuştin kî ne yan jî wan çi kiriye ku wisa hatin kuştin. Ji ber viya, min digot, dibe ku tawanbar bin!... Lêbelê, şeva li dû  wê ku min zanî ev proseya kuştin û enfalkirinê ye, wê demê ez gelek li ber ketim. Zêdetir jî dema ku min seyra komela mirovan dikir.

* Te got ku pişt re min zanî ewên ku hatin kuştin û enfalkirinê kurd in!... Te çawan zanî?

- Piştî ku em ji wir vegeriyan wê cihê ku em lê diman, hin ji hîmayeyên taybet hatin cem me, ji me re xwarinê anîbûn, wan ji me re behs kir.

* Wan ji we re çi got?

- Pirsên me ji wan çêbûn… Wan got, “Wan kurdên ku hatin enfalkirin, ji Topzawa desteser kirine…”

* Çawan ji we re behs kirin an jî çawan wêriyan ku behs bikin?

- Wan ji me re xwarinê anîn û li ber me rûniştin. Me bi hev re sohbet kir. Wê demê me pirsî û wan jî got.

* Te berê jî bêjeya “Enfal” bihîstibû?

- Nexêr, min wê şevê bihîst. 

* Sibeha roja di pey bûyerê re we çi kir?

- Wê sibehê sê roj îzin (muhlet) dane me ku em herin mala xwe û vegerin.
* Hûn çûn?

- Belê.

* Tu dikarî behsa wan sê rojan bikî, li mala xwe te çawa wan her sê rojan bir serî?

- Tu pirsên gelek ecêb (seyr) dikî!...

* Mebesta min ev e, ji ber ku wê haletê rûhiyeyê nehêlabû ku tu rakevî, te wan kuştinan dîtibû, îcar dixwazim bizanim ku tu çûbûyî cem maliyên xwe, ev dibû demek tu neçûbûyî. Wê veguhertinê te aram nekir?

- Dema ku ez çûm, gelek bêzar û bêtaqet bûm. Zikê min dikir ku biteqe. Maliyên min jî hest bi vî halê min kiribûn ku ez ne asayî me. Gelek li ber min geriyan, pirs kirin, min jî tev ji wan re qal kir.

* Êy tu ji wê netirsiyayî ku şeva berê we tehdît kiribûn ku hûn ji kesî re nebêjin?!

- Belê… Lêbelê ji aliyakî ve jina min dev ji min ber nedida û ji aliyê din jî ger min wê bûyerê ji xwe der nekira wê zikê min biteqiya!

* Piştî ku te qal kir, te hest pê kir ku êdî tu aram bûyî?

- Hinek! Belê…

* Êy wexta ku te behsa dîmena wê karesata wehşiyane kir, maliyên te negotin çi?

- Ew jî gelek li ber ketin lê çi ji destê me dihat!

* Ji te re negotin, “Meçe!” yan jî şîretek li te nekirin ku tu xwe ji karekî wisa bidî alî?

- Qebîleya me bi xwe qayîl nebû ku ez karekî wisa dikim. Ger bi ya wan bûya divêt ku ez li tenişta maliyên xwe rûniştama.

* Te di wan sê rojan de bîr pê nebir ku ji destê rejîmê birevî?

- Ez ê bireviyama ku?! Qey derek hebû? Ez nikarîbûm xwe ji Iraqê derbixînim derve. Ger bîr pê bibî jî, jiyan li me xerabtir dibû.

* Piştî wan sê rojên îzna te, dema ku tu vegeriyayî Kerkukê, xuyabû ku tiştek qewimiye?

- Dma ku ez vegeriyam, min bala xwe dayê ku gelek tişt guheriye.

* Wek çi?

- Hevalên min ên şofêr yek jî ne li wir bûn.

* Çûbûn ku derê?

- Wan biribûn navebera Hemrîn û Dûz Xurmatû.

* Ji we re çi gotin?

- Me jî hildan birin ber wan.

* Hûn diçûn ku wî karî bikin, yanî ji bo vedana çalan?

- Me nepirsî ku em ê çi bikin. Lewre, kon (xivêt) vekiribûn, hêzeke pasewanan li wê herêmê bû. Xebata vedana çalan jî hebû. Karê çalvedanê dan ber me jî.

* We vedan?

- Çawa!... Belê.

* Ji bo enfalkirinê kengî xelkî anîn?

- Çendê mehê bû, nayê bîra min.

* Çend roj piştî vegera te ya ji îznê bû?

- Axir nayê bîra min! Lewre ez demekê li wê herêmê mabûm, ji her çend rojan carekê bi loder û ekzkavatoran ve me dibirin Dûz Xurmatû û navbera çiyayên Hemrîn ji bo ku em çalan vedin.

* Mebesta min ji wan rojên ku te bi xwe beşdarî kiribû.

- Bi Xwedê ez nizanim! Lêbelê heta 10ê meha 9an berdewam wî karî bi me dan kirin.

* Tê wê wateyê ku ew piroseya enfalê ji 11ê meha 8an ta 10ê meha 9an berdewam bûye?

- Ez ji vî wextî agahdar im. Belê.

* Min ji te pirsîbû ku ev yekem beşdariya te bû di vî karî de, te gotibû, “Nexêr, li Dûz Xurmatû jî min beşdarî kir…” Tu wê bibêjî, kengî bû?

- Êy ne min ji te re got ku ez mêjûya wê nizanim lêbelê her di wê navberê de bû.

* Êy, hevalên te yên din li ku bûn, Ferhan… Ew tevlî wê pêvajoyê nebûn?

- Çawa nebûn, çendîn şev wan jî bo cihên din dibirin, wan jî heman karî dikir.

* Tu nizanî wan dibir ku derê?

- Nexêr, lêbelê li wan hemû deran ew kar bi destê ekîba me biencam bûbûn, yanî li Topzawa û navbera Dûz Xurmatû û Çiyayên Hemrîn.

* Cihên ku te nîşan nedabin hene ku te bi xwe beşdarî kiriye?

- Li navbera Dûz û Hemrîn, li nêzîkî riya Dûz û dorê.

* Ew jî tev ciwan bûn?

- Nexêr, vê carê bi girseyî gulebaran kirin.

* Mebesta te ji gulebarankirina bi girseyî çi ye?

- Hemûyan bi ser hev de gulebaran kirin. Kom bi kom bi kilaşnîkovan berdidanê.

* Desteya gulebarankirinê hemin ew 11 zilam bûn?

- Belê. Her tim ew 11 efserên ku min behs kiribû.

* Bi wesaîtên çi cûreyî enfaliyan dianîn?

- Her bi wan cemseyên sergirtî yên Muqepet.

* Wextê dianiyan li gor temen ji hev cihê dikirin an jin û zarok û bi kal û pîran ve tev li nav hev bûn?

- Na. Ji hev cihê dianiyan. Di serî de ciwanan anîn lêbelê piroseya veguhestinê tevlihev dibû. Hîn ku gulebarankirin û binaxkirina ciwanan temam nedibû, wanên din dianiyan.
* Wesaîtan li dûrî çalan û gulebarankirinê didan rawestandinê?

- Zêde dûr nebû. Li berpala gir didan sekinandin, çal jî gelek bûn. Li wan navan bixwe gir û çal bûn, li wir gulebaran dikirin.

* Êy, ger ji me re temam bikî!...
- Pasewanên taybet ji wesaîtan xelkê peya dikirin, rêz dikirin û dianîn ber çalan.

* Dest û çavên wan girêdayî bûn?

- Destên wan girê dabûn, lê çavên wan vekirî bûn.

* Yanî, li ber çavên hev dihatin gulebarankirin?

- Belê. Wan dibirin wê dera ku aliyek gir û aliyek jî deşt bû û çaleke fereh bû. Xistin wir û dest bi gulebaranê kirin.

* Bi ferman dest pê dikirin?

- Belê.

* Kî ferman dida?

- Raîd Ebd.

* Çi digot?

- Digot “Berdinê!”

* Desteya guleberdanê çend kes bûn?

- Êy ne min gotibû 11 kes!

* Hemûyan gule berdidan?

- Belê. 

* Ew ekîba guleberdanê bi rêzê rawestayî bûn û ji berê de amade bûn?

- Bi rêzê ranewestayî nebûn lê amade bûn.

* Êy çawa rawestiyabûn, ji ku ve gule berdidanê?

- Tu dizanî çawa bû, li aliyekî wê şûnê girek hebû, li berpala wî girî ciwanan peya dikirin, li aliyê din jî tîmên guleberdanê rawestandibûn. Çawa ku ferman dihate kirin, wan jî ji her hêlê ve gule li wan direşand û dikuştin.
* Kesê hewl nedida ku xwe rizgar bike?
- Hewla çi! Tevayî wê herêmê bi hêzên taybet dor lê hatibû girtin. Di nav girse û tîmên guleberdanê de 10 m hebû. Wê çawa bikarîbûna xwe rizgar bikin?

* Ma wan nizanîbû ku va ye, wan dikujin, qet tiştek nedikirin?

- Nexêr, bi tenê digiriyan.

* Zilam!
- Ê, ê. Hawar û bavoya zilaman bû.

* Te got ku pêvajoya gulebaranê tevlihev dibû, dema ku ciwanan gulebaran dikirin, ewên din jî digihaştin. Mebesta te jin û zarok bûn?

- Belê… Dema ku qafîleya wesaîtan dihat, hema li dû hev bûn. Wesaît ji hev dûr nebûn.

* Tu nizanî wan ji ku dianiyan?

- Belê. Ciwan û kalan ji Topzawa, jin û zarokan jî ji Dibsê dianiyan.

* Dema ku gulebarankirina ciwanan temam dibû we jî hema yekser dest bi binaxkirina wan dikir an hûn disekinîn heta ku hemûyan bikûjin hîn we axê bera ser wan dida?

- Em li bendê diman heta ku tev temam bûn hîn me axê kire ser wan.

* Her tim heman ew ekîba guleberdanê bû?

- Belê. Her tim ew 11 kes bûn.

* Êy çawa pê re digihaştin?

- Ew nediwestiyan! Erka wan bi tenê ew bû ku şarjoran têxin xizna tifingê. Ji wan re kom bi kom amade dikirin û wan jî hey dikuşt.

* Destên kalemêran girê nedabûn?

- Nexêr.

* Çavên wan?

- Nexêr.

* Êy çawa ew wisa bi hêsanî diçûn ber guleyên mirinê? Qet hewlek nedidan ku teslîm nebin?

- Ew di nav wesaîtan de wek zindaniyan girtî bûn. Wan peya dikirin û mîna keriyên pez didan pêşiya xwe û dianîn cihê gulebaranê. Çi desthilatiya wan hebû ku heta li ber xwe bidin! Bi tenê hawar û qîrîna wan bû. Ji hêla din, hema bibêje bi qasî wî xelkî jî tîmên taybet terxan kiribûn.

* Mîna ku tu dibêjî, wisa bûye ku hema ji her hêlê ve dor li wî xelkî hatiye girtin û gulebaran kirine?

- Ê. Eynî wisa bû. Pirraniyê wan bi stû û pêlên wan digirt, wan tehn didan û dianîn cihê gulebaranê.

* Dema ku wan gulebaran dikirin, ji tirsa be jî, mebesta min ji tirsa guleyan e, kes nedireviya, yan jî kesî xwe nediavêt pişt serbazek da ku xwe ji mirinê rizgar bike?

- Gule wek zîpik û baranê di ser wan de dihatin barandin, ji tirsan wek mîhan serê xwe dixistin nav destên xwe û xwe didan pey hevûdin, lê di dawiyê de tev bi ser hev de diketin. 

* Te bi xwe nedî ku jin an jî zarokek, dibe ku kalemêrek êrîşî serbazekî bike, yan gotinek bibêje yan jî pirsek bike ku ew ji bo çi wan dikujin?

- Erê, ez bi xwe bi jinekê re axifîm.

* Tu bi Kurdî dizanî?

- Nexêr.

* Te çi axifî?

- Got, “Hûn ji bo çi me dikujin, çi gunehê van jin û zarokan heye?...”

* Tu çawa dizanî ku wê ev digot?

- Bi Erebî diaxifî.

* Bi Erebî?!

- Belê. Bi Erebî.

* Jinikê bi Erebî dizanî?

- Ew bi xwe ereb bû.
* Êy çi karê wê hebû li wir, di nav kurdên enfalkirî de?
- Wê jî mîna wan girtibûn.

* Tu çawa dizanî?

- Va ez ji te re nabêjim ku min pê re qise kir!
* Wê bi xwe got ku ez ereb im?

- Dema ku bi Erebî diaxifî min bi xwe tê derxist ku ew erebeke temam e. Lewre, bi min ecêb hatibû ku ew bi Erebî dizane, min jî jê pirsî û wê jî got, “Ez ereb im.”

* Negot ku çima hatiye girtin?

- Belê, got “Ez ereb im. Xelkê Hile me. Ez endama Lijney-Mehlliy Hîzbî Şiyûî Iraq(8) im…”

* Te nepirsî ew li ku hatiye girtin?

- Belê. Got, “Ez li navçeya Koysincaq, li Herêma Bakur hatime girtin.”
* Wan wê jî kuşt?

- Belê. Di nav jin û zarokên kurdan de wan wê jî kuşt.

* Tu li ber ketî, xemgîn bûyî…
- Rast e. Belê, ez gelek li ber ketim.

* Ji ber ku ew ereb bû lewma!
- Ji ber ku ez pê re axifîbûm û doktor jî bû…

* Êy, ji bilî vê jinê ewçend xelkê din, ew bi hezaran jin û zarok û kal û pîr û bi zilaman ve qet bala te nekişandin?

- Çawa! Ne min di serî de jî ji te re got ku ev serê 15 salan e ku hemûyê şevê wek fîlmek tê pêş çavên min!

* Wekî din, di wê pêvajoya kuştin û bi girseyî binaxkirinan de tiştekî din bala te nekişand an jî tu bi tiştekî din neêşiyayî?

- Di nav heman wê girseya ku ew doktora ereb jî tê de bû, zarokek di hembêza jinekê de bû. Belkî 30 an jî 40 rojî bû. Ez ne bawer im ku gule lêketibû ku me axê bera ser da. Ew dîmen her tim tê pêş çavên min û ez gelek pê diêşim.

* Bi ya te gule lêneketibû yan tu dibêjî ganî bû ku we axê bera ser da?

- Ez nikarim bibêjim ku ji sedî sed gule lêneketibin lêbelê di nav çalê de hîn ganî bû ku min axê bera ser da.

* Dibe ku di nav xelkê din de jî yên ganî hebûne. Gule li wan neketine yan jî hîn birîndar bûne ku we axê bera ser wan dabe?

- Bêguman hebûn. Lewre gelekê mirovan bi ser hev de ketibûn. Dibe ku hebin û gule li wan neketibin. Lê çi heye, ji tirsan wek ku miribin xwe tev nedidan heta ku me axê bera ser wan dida û wan di binî de dnixumand.

* Vê pêvajoya kuştin û binaxkirinê çiqasî ajot?

- Wa tê bîra min saet 2ê piştî nîvro dest pê kir, heta saet 6ê êvarê temam bû. 

* Piştî qedandina wî karî çi kirin ji we?

- Min gotibû, ew tişt di navbera 11. 08. 1988 – 10. 09. 1988an de çêbû. Ev Muhîmiye wisa dawî lê hat. Wê hêzê kirin du beş, bejek jê şandin bo wîlayetan û beşa din jî ji bo pasewaniyê di bin emrê Elî Hesen Mecîd de ma.

* Dabeşkirin bi xwestina we çêdibû?

- Nexêr. Em hemû însan wek ku malê wan bin, tu tiştek bi destê me nebû.

* Tu di nav kîjan beşê de bûyî?

- Wan bo projeya avadaniyê(înşaat) min bir Til El-Wird. Dû re ez bûm şofêrê treylerê. Min kevir û tûle û kereste û çîmento û şîş û tiştên avadaniyê vediguhest Tîkrît û dora wê. Û dîsa her wekî Til El-Wird, li wir jî em di karên çandinî yên Elî Hesen Mecîd de dixebitîn.  
* Êy te hewl neda xwe ku tu vegerî bajarê xwe Kutê?

- Di destpêka sala 1989an de dema ku ez di karên ziraetê yê Kerkuk û dora wê de dixebitîm, efserek mulazimê yekem ku bi navê xwe Xetab bû, gelek tehda li xelkê dikir, eynî muameleya heywanan bi me re dikir, li gel wî muşkuleyek me çêbû. Ji ber vê yekê tayina min rakirin Emniy Ame li Bexda. Îcar dema ku ez li wir bûm, gotin, li ser biryara Meclis Qiyade Sewre kesê ku nufûsa xwe bide ser Kerkukê, wê milk û pere bidinê. Lewma jî min nufûsa xwe ji Kutê rakir anî Kerkuk. Ji wê demê ye ku ez li vir dijîm.

* Dema ku te nifûsa xwe rakir anî Kerkukê, çi dane te?

- Her kesê ku bihata pere didanê. Ji ber ku ez ji Emniy Ame dihatim, xaniyek dane min. Xaniyekî amade û raxistî bû. 

* Xaniyê hikumetê bû?

- Na. Malê tirkmanek bû ku ji aliyê dewletê ve hatibû hîczkirin. Wî xaniyî dane min û li ser min tapû kirin.

* Êy te negot ku hûn çawa xaniyê xelkê li ser min tapû dikin?

- Heqê me yê pirsê nîn bû. Di wîlayetê de beşek hebû, Beşê Niştecih (Buroya Niştecihiyê). Bi vî awayî gelek xanî belav kirin. Wan ji min re got, “Êdî ew xaniyê te ye.”

* Tu dev ji biryara rejîmê berde, ji aliyê însaniyetê ve çawa wijdana te rê daye ku tu biçî di xaniyê xelkê de rûnî û tê de bimînî?

- Xaniyê hîczê bû! Bûbû milkê hikumetê. Min ji hikumetê wergirt. Hikumetê heqê wî dabû ne ku min.

* Te gotibû ku min ji maliyên xwe re behsa wan kuştinan, wan enfalkirinan kriye. Wan jî li ber kesek behs nekiribûn?

- Nexêr. Ez dibêjim qey behs nekirine. Lewre wê wan îdam bikirana. 

* Êy te qet nexwest ku li ber kurdek behs bikî, qet nebûya wê nas û merivên wan kurdan bizanîbûya ku ew hatine kuştin?

- Riyeke wisa jî tune bû. Ger me bi kurdek re çend qise bikira, roja di pey re me xwe li pêş Birêvebirtiya Emnî an jî Îstîxbaratê didît. Min dizanîbû ku qismek ji kurdan li dijî gelê xwe tevdigerin, wê herin ji Emnî an ji Îstîxbaratê re bibêjin. Min bi çavê xwe wan didîtibû, êdî min ê çawa ji kurdek re behs bikira?!

* Di raperîna sala 1991ê de Kerkuk ket destê kurdan, wê demê tu jî ji Kerkukê nereviyayî?

- Di raperîna sala 1991ê de ji tirsa kurdan ez û bi tevî jin û zarokên xwe ve em ji Kerkukê reviyan, çûn Tîkrîtê. Em li Filêqey ‘Elam man heta ku kurd şikiyan, pişt re em dîsa vegeriyan. Wê demê jî Kerkuk vala bûbû, ez nikarîbûm li wir bimînim, min ê çawa bi hêzên kurdan re têkilî daniyana û vê nihêniyê ji wan re bigota?!

* Pişt re te qet bîr pê nebir ku kurd di herêmeke fireh de bi azadî hikumraniyê dikin, ku tu dibêjî wijdana min rehet nebû, ma tu nikarîbûyî bihatayî navçeyeke kurd û te vê nihêniyê der bikira?

- Ji sala 1991ê heta sala 1995an tayina min derketibû Necefê. Kî dikarîbû bireve! Hevalekî min hebû, di sala 1998an de reviya. Jin û zarokên wî girtin. Jinik hamîle bû. Li zindanê zarok anî. Dema ku ji zindanê derket, zarokê wê bûbû sal û nîv. Bala xwe bidiyê, ma min ê çawa bikarîbûya vê nihêniyê eşkere bikira! 

* Qet nebe, te hewl bidaya ku te xwe ji Saziya Emniyetê bi dûr bixista?

- Ez nikarîbûm. Ger ez li nav Emniyetê nemama yan ez ê tûşî muşkuleyên mezin bihatama yan jî ne dûrî aqil bû ku hukmê ebedî bidana min!

* Êy piştî 1995an, yanî piştî Emniy Necef?
- Vegeriyam Kerkukê. Li Emniy Mensûr bûm.

* Heta kengî?

- Heta demeke nêz, beriya ruxîna Iraqê.

* Wexta ruxîna Iraqê tu li ku bûyî?

- Li Bexdayê, li Meter bûm.

* Divêt ku min di serî de ji te pirs bikira, tu polîsekî asayî (normal) bûyî?
- Rutbeya min mifewez bû.
* Axir, nakeve serê min ku tu mufewez bî?

- Çima?

* Ji ber ku tu xwende yî, yanî tehsîla te heye, te heta sê sinifên navendê jî xwendine, te di wê saziyê de 25 sal xizmet kiriye… Kes hebûn ku tew xwendina wan jî tune bû lê di emniyetê de xwedî rutbe bûn, yan jî kêmtirîn ji bo her saleke xizmetê rutbeyek didanê. Nakeve serê min ku te 25 sal xizmet kiribe û hîn nuh tu bûyî mifewez!!..
- Ez ji te re dibêjim ku ez mifewez im. Êdî tu çi dibêjî, tu azad î.

* Ez bi guman im!

- Tu azad î.

* Baş e, em bêne piştî pêvajoya azadiyê!...

- Piştî ketina Meter ez vegeriyam Kerkukê, hatim ber jin û zarokên xwe.

* Te çi wext biryara xwe da ku tu vê karesatê eşkere bikî?

- Dema ku Kerkuk ket destê kurdan.

* Te ji ku dest pê kir?

- Ez sê roj li ser hev çûm Muhafezeyê (Buroya Ewlekariyê) ji bo herim cem birêz Rizgar Elî. Wan ji min re got ku navê muhafiz (amir) Rizgar Elî ye lê nehiştin ku ez xwe bigihênimê.

* Te jî kesî re gotibû ku ez hatime walî bibînim?

- Min ji dehan kesî re got lê kesî guh nedida min.

* Êy te ji wan re digot ku ez ji bo karekî wiha girîng hatime û wan nedihişt ku tu herî cem walî?

- Belê.

* Ji te re çi digotin?

- Her tim digotin ku em te nagirin hundir.

* Çima?

- Gelek ereb dihatin. An ricayek dikirin an jî dihatin teslîm dibûn. Wan jî wisa texmîn dikir ku belkî ez hatime gilî bikim ku bila bête zanîn an malê min birine, otomobîl an jî tiştekî min ê din hatiye dizîn…

* Êy, dû re?

- Min dev jê berda, bêhêvî mam. Min xwest ez xwe bigihênim berpirsekî Ittihad Wetenî (Partiyeke Tirkmanan) û ji wan re bibêjim.

* Ji Ittihad Wetenî re?!

- Axir enfal li wan jî hatibû kirin.

* Cara duyem te çawa xwe gihand?

- Hin meriv hebûn li nêzîkî mala min, min xwe gihande wan. Kurdek û erebek ji wî alî de dihatin, min gazî ewê kurd kir. Min jê re got ku tu kurd î, were îşê min bi te heye, malumateke mezin li nik min heye, ger nebe ez ê bidim berpirsiyarên Ittihad Wetenî! Zilam bi min re hat û em çûn mala min. Min piçek jê re behs kir. Rojek, du roj bi şûn de hat û min bi xwe re bir. Li wir ji hin kesên din re, ku niha ne pêwîst e ku ez navê wan bibêjim, min vê heqîqetê qiset kir. Wan jî got ku em ê lijneyek ji bo lidûketina vê meseleyê bişînin ber te, hûnê bi hev re herin ew cihê komelkuştinan û min şandin mal. Êdî, li dû wê jî va ye, hûn hatin û ev çend roj in em bi hev re ne û ez van tiştan ji we re behs dikim.

* Ji ber ku tu bi xwe hatî û te van zanînan da wan, wan te xelat nekirin?

- Belê.

* Kî?

- Doktor Berhem.

* Çi xelatê da te?

- Xwedê li ser me agahdar e, bi tenê 50 dolarî da min. Ez sond dxwînim ku ez ê wî pereyî hûr nekim, ez ê heta mirinê jî xerc nekim. Lewre ez ne ji bo pere hatim ku vê zanînê bidim. Wijdana min ez anîm ku vê rastiyê rabigihênimê.

* Te qet li dereke din behs nekiriye?

- Nexêr.

* Ez ê bi te bidim zanîn, ji bo parastina jiyana te, te divê bila ev mesele ji binî ve veşarî bimîne! Lewre, ne dûr e ku wê gelek ekîbên televîzyon û rojnamegeriyê, çi ji hundir û çi jî ji yên cîhanî, bikevin dû te!...

- Min ji te re got ku ez amade me li Mehkemeya Navnetewî şahidiyê bikim, ewên ku min dîtine, tiştên ku ez dizanim û min ji te re behs kiriye, ez ê li wir jî bibêjim ku ji we re baş be. Wekî din behs nakim! Dema ku televîzyon û rojnamenûs jî werin, ger Asayîş (Ewlekerariya Silêmanî?) bi xwe neyê ji min re nebêje, “Bibêje!” ez nabêjim.
* Ev e, qiseyên ku ji min re pêwîst bûn em xerîkî wan bûn û niha em ê bêne dawiyê. Ger ez bipirsim, bê hela tu ne poşman î ji vê axaftinê, tu çi dibêjî?

- Nexêr, ez ê çima poşman bim!

* Qet nebe, ji ber ku tawaneke mezin li ber çavê te rû daye?

- Na, ez ne poşman im. Rast e ku tawaneke mezin bû, lêbelê min bi xwe nekiriye, ne ji wê, ji ber ku ez wijdana xwe asûde bikim, ez hatim û min behs kir. Ger ne ez bûma wê kî bihata vê heqîqetê eşkera bikira?!

* Car heye wisa dibe; însan tawanek gelekî mezin dibîne û nikare pêşî lê bigire, quweta mirov pê re nagihê, hingê mirov xweziya xwe tîne û dixwaze ku hema bila mirov qet ji diya xwe nebûya û wê tawanê nedîta! Ango dibêjim, gelo te xweziya xwe neanî ku te qet nexwendibûya û tu neketa nav wî karî, tu li ber xwişk û birayên xwe li gundê xwe yê bejî bûya ne ku têkilî wî karî bûya û te wê tawanê hîç nedîta?
- Nexêr, ez ne poşman im, lê xwezî ez xwedî desthilat bûma û di heman wextê de min tola wan enfaliyan hilaniya.

* Xeberdanên min û te hîn hene, dema ku em çûn dadgehê… Lewre, ewên me hewl didin ku li Dadgeha Navnetewî bo enfaliyan dozê vekin. Tu di wê dozê de şayethalek î (şahid)… Wê demê ez ê detayên li dadgehê, şahidiya te û vê hevpeyvinê bikime kitêbek.

- Ser çavan re. 
* Ev hevpeyvin ji kitebeke Arif Qurbanî yê bi “Le Um-Rêanewe Be Topzawa” ji soranî bo kurmancî hatiye wergerandin û li kovara WAR hejmara, hejmara 16, Payîz 2004, hatiye weşandin. Hemû not û heçî cihên ku parantez têde ne ji aliyê wergêr ve hatine nivîsîn.
1- Feyleqî-Yek: Organîzasyoneke leşkerî. 

2- Qaîd-Feyleq: Fermandarê organîzasyoneke leşkerî.

3- Seyîd El-Reîs: Mezinê reîsan, amirê amiran, mîrê mîran (Ji bo Sedam Husên)

4- Emniy Xas: Hovtirîn organîzasyona leşkerî ya dewra Sedam Husên li Iraqê. 
5- Midûriyeta Emniy Ame: Midûriyeta Ewlekariya Giştî li Iraqê. 
6- Mektebî Tanzîmî Şîmal: Dibistaneke siyasî ye ku tê de kadroyên Partiya Baas û rejîma Sedam Husên ji aliyê îdeolojîk ve perwerde dibûn.

7- Nivîsgay Rêkxirawanî Bakur: Ew şûbeya rejîma Baas ku li hember rêxistinên kurdan ên Kurdistana Başur (Bakurê Iraqê) têdikoşiya.
8- Hîzbî Şiyûî Iraq: Partiya Kominîstên Iraq

